Josu Urbieta La Santeko espetxean sartu dute - Azpeitia - uztarria.eus
Josu Urbieta La Santeko espetxean sartu dute
Uztarria.eus 2010-06-15 10:06
Ostegunean atxilotu zuten, ETAko kidea delakoan
Asteburuan mobilizazioak egin dituzte atxiloketa salatu eta "errepresioa amaitzea" eskatzeko
Josu Urbieta Pou La Santeko (Paris, Frantzia) espetxean sartu dute preso. Joan den ostegunean atxilotu zuten Urbieta Correzeko departamenduan -Frantzia erdialdean dago- ETAko kidea delakoan. Ordutik inkomunikatuta egon da eta atzo arratsaldean eraman zuten epailearen aurrera. Epaileak Urbieta espetxera bidaltzeko agindu zuen.
Arma bat izatea, lapurreta eta estortsioa egitea, eta autoritateei aurre egitea leporatu diote.
Ostegunean atzeman zuten Urbieta, auto bat lapurtu ondoren, polizia iturriek diotenez. Horien arabera, Urbietak atxilotzeko unean ETAkoa dela esan zuen eta pistola bat aurkitu zioten.
Asteburuan manifestazioak egin dituzte Urbietaren atxiloketa salatzeko. Ostiralean 200 lagun inguruk parte hartu zuten manifestazioan eta larunbatean 300 lagunetik gora izan ziren. Egunotan jasotako babesa eskertu du Urbietaren sendiak.